O'zbekistonning janubiy viloyatlarida kuchli sel keldi — video

Qashqadaryo va Surxondaryo viloyatlarida 4 may kuni kuchli sel kuzatildi. Tabiiy hodisa oqibatida bir qator yo'llar va chorva mollariga zarar yetgani aytilmoqda.
Ma'lum bo'lishicha, Qashqadaryoning Dehqonobod tumanidagi tog'li qishloqlari Beliboyli va Boshchorbog'da avvaliga do'l yog'ib, undan keyin sel kelgan. Deputat Bahriddin Baratovning ma'lumot berishicha, 3 may kuni yoqqan do'l so'ngra sel kelishiga sabab bo'lgan.

Shuningdek, gidrometeorologiya xizmati mutaxassisi Erkin Abdulahatov Surxondaryoning Sariosiyo tumanida ham kuchli sel kuzatilganini ma'lum qildi. Ta'kidlanishicha, Cangardak va xursandsoy soyida kuzatilgan selda mashina, simyog'och va chorva mollari oqib ketgan.

Eslatib o'tamiz, “O'zgidromet” 3–4 may kunlari respublikaning qator hududlarida kuchli yog'ingarchilik kuzatilib, sel kelish xavfidan ogohlantirgandi.
3 may kuni Qashqadaryoning Shahrisabz va Kitob tumanlarida, Surxondaryoning Boysun va Sariosiyo tumanlarida yog'ingarchilik oqibatida sel kelishi kuzatilgan. Favqulodda vaziyatlar vazirligi holat bartaraf etilayotganini ma'lum qilgandi.